Mar 09,2017
ఆచితూచి అడుగులేస్తున్న మదుపరులు..
ముంబయి: రానున్న రోజుల్లో పలు కీలక పరిణామాలు పొంచివున్న నేపథ్యంలో దేశీయంగా స్టాక్‌ మార్కెట్లలో మదుపరులు ఆచితూచి అడుగులేస్తున్నారు. ఫలితంగా మార్కెట్లు వరుసగా రెండో రోజైన బుధవారం కూడా నష్టాల్లోనే నడిచాయి. ఉత్తర ప్రదేశ్‌తో సహా అయిదు రాష్ట్రాల్లో ఎన్నికలు ముగిశాయి. వీటి ఫలితాలు శనివారం వెల్లడి కానున్నాయి. దీనికి తోడు వచ్చే వారం అమెరికా కేంద్ర బ్యాంకు పరపతి విధాన సమీక్ష జరగనుంది. ఈ నేపథ్యంలో మదుపరులు ఆచితూచి అడుగులేస్తున్నారు. ఫలితంగా ఎన్‌ఎస్‌ఈ సూచీ నిఫ్టీ 22.6 పాయింట్ల మేర కుంగి 8,924.30 పాయింట్ల వద్ద ముగిసింది. మరోవైపు బీస్‌ఈ సూచీ సెన్సెక్స్‌ 97.62 పాయింట్ల మేర పడిపోయి 28,901.94 పాయింట్ల వద్ద స్థిరపడింది. రంగాల వారీగా చూస్తే లోహ సూచీ 1.91 శాతం, స్థిరాస్తి సూచీ 1.44 శాతం, చమురు-సహజ వాయువు సూచీ 1.38 శాతం, మౌలిక రంగ సూచీ 1.07 శాతం మేర కుంగాయి. మరోవైపు ఆరోగ్య సంరక్షణ రంగం 0.21 శాతం మేర, బ్యాంకింగ్‌ రంగ సూచీ 0.16 శాతం మేర ఎగిసింది. సెన్సెక్స్‌లో అత్యధికంగా నష్టపోయిన స్టాక్స్‌లో టాటా స్టీల్‌ (-1.89%), వోఎన్‌జీసీ (-1.78%) ఎంఅండ్‌ఎం (-1.3%), ఇన్ఫోసిస్‌ (-1.22%), గెయిల్‌ (-1.18%) మేర కుంగాయి. అత్యధికంగా లాభపడిన స్టాక్స్‌లో స్టేట్‌ బ్యాంక్‌ ఆఫ్‌ ఇండియా (0.62%), టీసీఎస్‌ (0.53%), సిప్లా (0.4%), పవర్‌ గ్రిడ్‌ (0.39%), హెచ్‌డీఎఫ్‌సీ బ్యాంక్‌ (0.38%) ఉన్నాయి. రిలయన్స్‌ ఇండిస్టీస్‌ అత్యధికంగా తొమ్మిదేండ్ల గరిష్టాన్ని తాకిన పిమ్మట 1.44 శాతం మేర కుంగింది. ఉత్తర ప్రదేశ్‌ ఎన్నికల్లో గెలుపోటములు కేంద్ర ప్రభుత్వ పనితీరుకు, ఇటీవల చేపట్టిన పలు సంస్కరణలకు ప్రజాభిప్రాయ సేకరణగా మారనున్నాయి. దీని ప్రభావం రానున్న రోజుల్లో మోడీ సర్కారుపై ఉండనుంది. దీంతో యూపీలో ఎలాంటి ఫలితం రానుందో అన్న అంశంపై సర్వత్రా అసక్తి కనబడుతోంది. దీంతో మదపరులు కూడా అచితూచి అడుగులు వేస్తున్నారు. ఎగ్జిట్‌పోల్‌ ఫలితాలు గురువారం వెల్లడి కానున్నాయి. పూర్తి ఫలితాలు శనివారం విడుదల అవుతాయి. తాజాగా యూపీలో హంగ్‌ అసెంబ్లీ ఏర్పడే అవకాశాలు ఉన్నట్టుగా వార్తలు వస్తుండడంతో మదుపరులు మరింత అప్రమత్తమైయ్యారు. దీంతో మదుపరులు వేచి చూసే ధోరణితో ముందుకు సాగుతున్నారు.ఈ నెల 14-15 తేదీల్లో అగ్రరాజ్య అమెరికా కేంద్ర బ్యాంకు ఫెడ్‌ రిజర్వు పరపతి విధాన సమీక్ష నిర్వహించనుంది. ఇటీవలి పరిణామాల నేపథ్యంలో రానున్న రోజుల్లో ఫెడ్‌ వడ్డీరేట్ల పెంపును ప్రకటించే అవకాశం ఉంది. ఈ నేపథ్యంలో మదుపరులు సరికొత్త పొజిషన్లు తీసుకొనేందుకు వెనకాడుతున్నారు.
మీ స్నేహితులకు రికమెండ్ చెయ్యండి